Nicolai Larsen må se til fra tribunerne, når AaB 2. oktober møder portugisiske Rio Ave i Europa League. Det er en realitet, efter at målmanden har fået en enkelt spilledags karantæne for sit røde i torsdags mod Steaua Bukarest. Den 23-årige målmand begik et straffespark og blev udvist efter 57 minutters spil i torsdagens kamp. Steaua Bukarest omsatte straffesparket til mål, og rumænerne nåede at score hele fem gange på reserven Carsten Christensen. Christensen ser ud til at skulle vogte målet i kampen mod Rio Ave, hvor AaB skal forsøge at rejse sig oven på 6-0-blamagen i Rumænien. Næste opgave for AaB er fredagens Superliga-kamp mod Randers, hvor Nicolai Larsen naturligvis gerne må være med.
AaB's målmand Nicolai Larsen slap med en enkelt spilledags karantæne for sit røde kort mod Steaua Bukarest.